**РАБОТНИК ПАДА ОТ АВТОВИШКА**

**I. Обстоятелства:**

Пострадалото лице е наето по трудово правоотношение като „поддръжка електротехнически съоръжения“ в „Общинско предприятие“. В деня на инцидента той участва в ремонт на улично осветление, като за целта се използва автовишка. Докосва неизключен проводник, от въздушна линия 380/220 V, губи равновесие и пада от коша на автовишката.

Лицето е прието по спешност в болнично заведение, където по-късно умира от получените травми.

**II. Причини за злополуката, нарушени нормативни актове и лица, допуснали нарушения:**

1. По време на проверка на документите се констатира, че на работниците, извършващи ремонт на улично осветление на височина с помощта на автовишка, работодателят не е провел ежедневен инструктаж за конкретната дейност. Нарушен е чл. 15, ал. 1, във връзка с чл. 11, ал. 5 от Наредба № РД-07-2 за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд. ( ДВ бр.102 от 22.12.2009 г.).

2. При проверка на документацията на предприятието се констатира, че работодателят не води документация за провеждане на обучение и инструктаж по безопасност и здраве при работа. Няма книга за ежедневен инструктаж, която да се съхранява от работодателя за срок не по-малък от 5 години и да удостоверява условията по чл. 7 и 8 от Наредба № РД-07-2 за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд. (ДВ бр. 102 от 22.12.2009 г.).

3. По време на проверката на документите се констатира, че работодателят не е разработил инструкции за работа на височина с автовишка. Нарушен е чл. 166 от Наредба №7 от 1999 год. за минималните изисквания за здравословни и безопасни условия на труд на работните места и при използване на работното оборудване (обн. ДВ, бр. 88 от 1999 год. и изм.).

4. По време на проверка на място се констатира, че кошът на автовишката е с два срещуположни отвора, които не са обезопасени срещу падане от височина с предпазни капаци при работа с автовишка. Нарушен е чл. 62, ал. 1 от Наредба №2/22.03.2004 г. за минималните изисквания за здравословни и безопасни условия на труд при извършване на строителни и монтажни работи (ДВ бр.37/2004 г).

5. При проверка на документите се констатира, че работодателят не е направил оценка на риска за здравето и безопасността, която да обхване работните процеси и работното оборудване за дейностите при работа на височина с автовишка. Нарушен е чл. 16, ал. 1, т. 1 от Закона за здравословни и безопасни условия на труд (ДВ бр.124 от 23.12.1997 г. и неговите изменения).

6. Работодателят не е планирал подходящи мерки за предотвратяване на риска при работа на височина с помощта на автовишка. Нарушен е чл. 16, ал. 1, т. 2 от Закона за здравословни и безопасни условия на труд (ДВ бр.124 от 23.12.1997 г. и неговите изменения). По време на извършваната проверка са констатирани и други нарушения на трудовото законодателство, нямащи пряко отношение към станалата трудова злополука.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на работодателя за допуснатите в т. 1 и в т. 3 нарушения.